REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/34-17

6. mart 2017. godine

B e o g r a d

ZAPISNIK

14. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 1. MARTA 2017. GODINE

Sednica je počela u 9 časova i 5 minuta.

Sednicom je predsedavala Snežana B. Petrović, predsednik Odbora.

Pored predsednika, sednici su prisustvovali članovi Odbora: Aleksandra Tomić, Studenka Kovačević, Zoran Bojanić, Ivan Manojlović i Branislav Mihajlović.

Sednici su prisustvovali zamenici članova Odbora: Stanislava Janošević (zamenik člana Odbora Dragomira Karića), Milimir Vujadinović (zamenik člana Odbora Jelene Mijatović), Snežana Paunović (zamenik člana Odbora Novice Tončeva) i Veroljub Stevanović (zamenik člana Odbora Dejana Nikolića).

Sednici nisu prisustvovali članovi Odbora: Snežana R. Petrović, Tomislav Ljubenović, Vladimir Marinković, Gorica Gajić, Vojislav Vujić, Ivan Kostić i Zdravko Stanković, niti njihovi zamenici.

Sednici su, na poziv predsednika, prisustvovali Jasmina Roskić, načelnik Odeljenja u Ministarstvu trgovine, turizma i telekomunikacija i Jelena Drenjanin, samostalni savetnik u Ministarstvu trgovine, turizma i telekomunikacija.

Na predlog predsednika, Odbor je većinom glasova utvrdio sledeći

D n e v n i r e d

1. Razmatranje Predloga zakona o potvrđivanju Sporazuma između Vlade Republike Srbije i Vlade Države Katar o uzajamnom podsticanju i zaštiti ulaganja, koji je podnela Vlada (broj 011-3670/16 od 30. decembra 2016. godine).

Pre razmatranja utvrđenih tačaka dnevnog reda, Odbor je većinom glasova usvojio zapisnike Šeste, Sedme, Osme, Devete, 10, 11. i 12. sednice Odbora.

Prva tačka dnevnog reda**- Razmatranje Predloga zakona o potvrđivanju Sporazuma između Vlade Republike Srbije i Vlade Države Katar o uzajamnom podsticanju i zaštiti ulaganja**

Odbor je razmotrio Predlog zakona o potvrđivanju Sporazuma između Vlade Republike Srbije i Vlade Države Katar o uzajamnom podsticanju i zaštiti ulaganja i podneo Izveštaj Narodnoj skupštini.

Snežana B. Petrović, predsednik Odbora podsetila je da se na postupak za donošenje zakona o potvrđivanju međunarodnog ugovora ili sporazuma shodno primenjuju odredbe Poslovnika o postupku za donošenje zakona, s tim što se o predlogu tog zakona vodi jedinstven pretres.

U uvodnim napomenama Jasmina Roskić je istakla da se Sporazumom između Vlade Republike Srbije i države Katar o uzajamnom podsticanju i zaštiti ulaganja, koji je potpisan u Dohi 7. novembra 2016. godine, ustanovljava pravni osnov i okvir koji će obezbediti dodatno privlačenje investicija. Sporazum garantuje ulagačima država ugovornih strana nacionalni tretman i tretman najpovlašćenije nacije, kao i punu zaštitu i bezbednost njihovih ulaganja. Takođe je istakla da se ovim sporazumom obezbeđuje uzajamnost u primeni pravičnog i nediskriminatornog tretmana, kao i naknada gubitaka koje investitor pretrpi za dogođaj ili okolnosti koje se nisu mogle predvideti niti sprečiti. Ulagačima iz zemalja ugovornica se garantuje da u odnosu na njihovo ulaganje neće biti izvršena eksproprijacija, niti neka druga mera, osim u slučajevima propisanim zakonom i po strogo propisanom postupku. Pored toga, sporazumom se garantuje pravo ulagača da u slučaju spora sa državom domaćinom, koji se tiče ulaganja, može tražiti pravnu zaštitu kod međunarodnog arbitražnog suda, u skladu sa osnovnim principima međunarodnog prava. Za izvršavanje Sporazuma između Vlade Republike Srbije i Vlade Države Katar o uzajamnom podsticanju i zaštiti ulaganja nije potrebno obezbediti sredstva u budžetu Republike Srbije, s obzirom na to da se izvršavanjem ovog sporazuma ne stvaraju finansijske obaveze za Republiku Srbiju.

Za izvestica Odbora na sednici Narodne skupštine određena je Snežana B. Petrović, predsednik Odbora.

Sastavni deo ovog zapisnika čini tonski snimak sednice Odbora.

Sednica je zaključena u 9 časova i 15 minuta.

SEKRETAR PREDSEDNIK

Snežana B. Petrović